„ Mér skilst að búðir sem versla með skreytingaefni séu að tæmast í Reykjavík . Fólk leitar þangað þegar hlutirnir fást ekki hér eða í nágrenninu . Nú eru það Búðdælingar og Dalamenn sem eru að koma sér upp skreytingum , enda fyrsta bæjarhátíðin hjá okkur . Jú , það er ekki laust við að staðurinn sé að taka nokkrum breytingum þessa dagana , “ segir Margrét Jóhannsdóttir óformlegur framkvæmdastjóri hátíðarinnar „ Heim í Búðardal “ , en Margrét tók það að sér sem formaður Hollvinasamtaka Dalabyggðar og gjaldkeri ungmennasambandsins sem kemur talsvert að hátíðinni . Aðspurð hvort Búðdælingar og Dalamenn búist við mörgum gestum á hátíðina segir Margrét að vissulega sé vitað af mörgum sem ætli að koma , þar á meðal 80 - 100 manna hóp sem tengist nokkrum brottfluttum Dalamönnum . „ Hinsvegar rennum við blint í sjóinn og höfum ekki verið að auglýsa hátíðina mikið . Svo hittist líka þannig á að á laugardaginn eru tvö stór brúðkaup sitthvorum megin við Búðardal , “ segir Margrét , sem vonast til að heimamenn og gestir verði duglegir að taka þátt og mæta á dagskrárliði hátíðarinnar . „ Búðardalur er orðinn með snyrtilegra móti og fólk tekið hvatningu vel um að snyrta í kringum sig . Til að mynda tóku eigendur gamla kaupfélagshússins , annars tveggja áberandi stórra húsa við Vesturbrautina sig til og máluðu húsið og myndskreyttu einn vegginn . Það eitt setur strax mikinn svip á , þó svo að í hjarta bæjarins gæti ásýndin verið enn betri ef ekki stæðu yfir framkvæmdirnar við leikskólann og félagsheimilið Dalabúð , en við því er ekkert að fást . Kannski er ég með einhverja „ straxveiki “ , “ segir Margrét .